**Tiešsaistes pakalpojumu lietošanas noteikumi**

**1. Lietotie termini**

1.1. Autentifikācija – elektronisks process, kurā elektroniskās identifikācijas pakalpojuma sniedzējs veic fiziskas vai juridiskas personas elektronisko identifikācijas datu pārbaudi, lai nodrošinātu šīs personas elektronisko identifikāciju;

1.2. Tiešsaistes pakalpojuma turētājs, kas ir arī autortiesību turētājs – Patentu valde;

1.3. Tiešsaistes pakalpojums – pakalpojuma sniegšanas veids, kas nodrošina pakalpojumu izpildi elektroniskā veidā, tai skaitā izmantojot tīmekļvietnes, mobilās lietotnes u.c.

1.4. Lietotājs – fiziska vai juridiska persona, kura atbilstoši “Tiešsaistes pakalpojumu lietošanas noteikumiem” izmanto tiešsaistes pakalpojumus.

1.5. Sistēma – Patentu valdes uzturēts informācijas tehnoloģijas kopums, ar kura palīdzību tiek veikta informācijas aprite un nodrošināti tiešsaistes pakalpojumi.

**2. Pārzinis**

2.1. Tiešsaistes pakalpojumu lietošanas noteikumos norādīto Lietotāja datu pārzinis ir Patentu valde. Patentu valdes kontaktinformācija saistībā ar datu apstrādes jautājumiem ir:

adrese: Citadeles iela 7/70, Rīga, LV-1010;

e-pasts: lietvediba@lrpv.gov.lv

**3. Vispārīgie lietošanas noteikumi**

3.1. Tiešsaistes pakalpojumu lietošanas noteikumu mērķis ir izpildīt normatīvajos aktos norādītos uz Patentu valdi attiecināmos juridiskos pienākumus. Piemēram, Patentu valdei ir pienākums reģistrēt rūpnieciskā īpašuma objektus (preču zīmes, dizainparaugus, patentus, pusvadītāju izstrādājumu topogrāfijas) un uzturēt attiecīgos reģistrus.

3.2. Lietošanas noteikumi nosaka tiešsaistes pakalpojumu Lietotāju kontu pārvaldīšanu, autentifikācijas kārtību, kā arī atbildības pamatu par šo noteikumu neievērošanu un citus noteikumus, kas ir saistoši visiem tiešsaistes pakalpojumu Lietotājiem.

3.3. Patentu valde nodrošina šādus tiešsaistes pakalpojumus:

 3.3.1. tiešsaistē pieteikt preču zīmi;

 3.3.2. tiešsaistē atjaunot preču zīmes reģistrāciju uz jaunu 10 gadu periodu;

 3.3.3. tiešsaistē pēc preču zīmes īpašnieka iniciatīvas dzēst preču zīmes reģistrāciju;

 3.3.4. tiešsaistē mainīt preču zīmes īpašnieka vārdu, uzvārdu, nosaukumu vai adresi;

 3.3.5. tiešsaistē iesniegt iebildumu pret preču zīmes reģistrāciju;

 3.3.6. tiešsaistē pieteikt dizainparaugu;

 3.3.7. tiešsaistē atjaunot dizainparauga reģistrāciju uz jaunu 5 gadu periodu;

 3.3.8. tiešsaistē pēc dizainparauga īpašnieka iniciatīvas izslēgt dizainparaugu no reģistra;

 3.3.9. tiešsaistē mainīt dizainparauga īpašnieka vārdu, uzvārdu, nosaukumu vai adresi.

3.4. Patentu valdes nodrošinātie tiešsaistes pakalpojumi ir pieejami tikai tiem Lietotājiem, kuri ir veikuši autentifikāciju, izmantojot kādu no portāla Latvija.lv piedāvātajiem autentifikācijas līdzekļiem.

3.5. Tiešsaistes pakalpojumu Lietotājiem ir pienākums iepazīties un ievērot tiešsaistes pakalpojumu lietošanas noteikumus. Patentu valdei ir tiesības jebkurā laikā grozīt lietošanas noteikumus vai izdot jaunus, un šīs izmaiņas stājas spēkā ar brīdī, kad tās ir publicētas Sistēmā.

**4. Kā autentificēties tiešsaistes pakalpojumu izmantošanai?**

4.1. Lietotājs autentificējas tiešsaistes pakalpojumu izmantošanai, izvēloties kādu no portāla Latvija.lv autentifikācijas līdzekļiem.

4.2. Autentifikācijas nolūkā Lietotājam ir jāpiekrīt tam, ka viņa dati (vārds, uzvārds, personas kods), tiks nosūtīti Patentu valdei kā tiešsaistes pakalpojumu turētājam.

**5. Datu patiesums un atbildības pamats**

5.1. Lai turpinātu izmantot tiešsaistes pakalpojumus, pēc veiksmīgas autentifikācijas Sistēmā Lietotājam ir jāapstiprina, ka ir iepazinies ar “Tiešsaistes pakalpojumu lietošanas noteikumiem”.

5.2. Patentu valde apstrādā Lietotāja informāciju saskaņā ar Eiropas Parlamenta un Padomes regulu (ES) 2016/679 (2016. gada 27. aprīlis) par fizisku personu datu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) un Personas datu apstrādes likumu.

5.3. Brīdī, kad Lietotājs ir apstiprinājis, ka ir iepazinies ar “Tiešsaistes pakalpojumu lietošanas noteikumiem”, Lietotājs apliecina, ka tā iesniegtie dati, t.sk. fizisko personu dati ir patiesi.

5.4. Patentu valde veic datu apstrādi Sistēmās šādos gadījumos:

5.4.1. Saistībā ar Lietotāja iesniegto informāciju. Šādā gadījumā Patentu valde apstrādā Lietotāja datus, ja tie ir vajadzīgi, lai nodrošinātu tiešsaistes pakalpojumus pēc Lietotāja pieprasījuma.

5.5. Dati (fiziskām personām – vārds, uzvārds, adrese; juridiskām personām – nosaukums, adrese, izņemot adresi sarakstei) tiek publicēti Patentu valdes uzturētā datubāzē, kā arī tiek sūtīti Eiropas Savienības Intelektuālā īpašuma biroja uzturētajām datubāzēm *TMview* un *Designview*.

5.6. Pamatojoties uz Rūpnieciskā īpašuma institūciju un procedūru likuma 6. panta ceturto daļu, Patentu valde nodrošina reģistru, pieteikumu, reģistrācijas lietu, iesniegto oriģināldokumentu un iesniegto datu pastāvīgu glabāšanu.

**6. Prasības datora aizsardzībai**

6.1. Drošu datu apmaiņu starp Lietotāja datoru un Sistēmu nodrošina SSL (Secure Sockets Layer) datu apmaiņas protokols.

6.2. Uzsākot lietot Sistēmu, ieteicams pārliecināties, vai savienojums ir izveidots pareizi. Par to liecina atslēdziņas ikona, kas attēlota pārlūkprogrammas logā un burtu salikums “https” Sistēmas adreses sākumā.

6.3. Drošības sertifikāta pārbaudi veic, noklikšķinot uz atslēdziņas ikonas. Lietotājam ir jāpārliecinās, ka sertifikātā ir norādīta pareiza adrese, sertifikāta izdevējfilma (Issued by Sectigo RSA Domain Validation Secure Server CA), kā arī sertifikāta derīguma termiņš (Valid to) nav beidzies.

6.4. Papildus drošai datu apmaiņai, ko garantē SSL protokola izmantošana, iesakām Lietotājiem regulāri sekot līdzi sava datora stāvoklim:

6.4.1. apstiprināt antivīrusu programmu un operētājsistēmu regulāru jauninājumu pieprasījumus;

6.4.2. uzstādīt ugunsmūri – programmu, kas kontrolē datu plūsmu starp Lietotāja datoru un datortīklu;

6.4.3. regulāri pārbaudīt datoru pret dažādu nevēlamu programmu esamību.

6.5. Lai izmantotu tiešsaistes pakalpojumus pilnībā, iesakām izmantot šādas pārlūkprogrammas:

6.5.1. Google Chrome 77 vai jaunākā versija;

6.5.2. Mozilla Firefox 69 vai jaunāka versija;

6.5.3. MacOS Safari 13 vai jaunāka versija;

6.5.4. Microsoft Edge 44 vai jaunāka versija;

6.5.5. Android Browser 8 vai jaunāka versija;

6.5.6. Safari iOS 12 vai jaunāka versija.